	[image: Via Lietuva Logo - Skaidrus Juodas.png]
	BENDRADARBIAVIMO SUTARTIES
BENDROSIOS SĄLYGOS
	Įsigaliojimo data: 

	
	
	Puslapis 1 iš 2

	
	
	Versijos Nr.: 1



28


1. PAGRINDINĖS SĄVOKOS IR SUTARTIES AIŠKINIMAS
1.1. Sąvokos
1.1.1. Bendrosios sąlygos – Sutarties dalis, kuri vadinasi „Bendradarbiavimo sutarties Bendrosios sąlygos“.
1.1.2. Bendrovė – AB „Via Lietuva“.
1.1.3. Garantinis terminas – Specialiosiose sąlygose nurodytas terminas, skaičiuojamas nuo darbų vietos grąžinimo Bendrovei akto pasirašymo dienos.
1.1.4. Įstatymai – Lietuvos Respublikoje galiojantys įstatymai ir kiti teisės aktai, įskaitant Europos Sąjungos teisės aktus, tarptautines sutartis ir Lietuvoje taikomą užsienio teisę.
1.1.5. Kelių priežiūros tvarkos aprašas – Kelių priežiūros tvarkos aprašas, patvirtintas Lietuvos Respublikos Vyriausybės 2004 m. vasario 11 d. nutarimu Nr. 155 „Dėl Kelių priežiūros tvarkos aprašo patvirtinimo“.
1.1.6. Kelių techninis reglamentas – kelių techninis reglamentas KTR 1.01:2008 „Automobilių keliai“, patvirtintas 2008 m. sausio 9 d. aplinkos ir susisiekimo ministro įsakymu Nr. D1-11/3-3 „Dėl kelių techninio reglamento KTR 1.01:2008 „Automobilių keliai“ patvirtinimo“.
1.1.7. Bendrovės Objektas – statinys (-iai), jo dalis arba statinių kompleksas, dėl kurio (-ių) statybos, rekonstravimo, remonto Bendrovė sudaro atskiras sutartis. Bendrovės Objektu nelaikoma Pareiškėjo Linija ir Įranga.
1.1.8. Pareiškėjo Objektas - Linija, Įranga, Sumontuota paskirstymo spinta. 
1.1.9. Pareiškėjas – asmuo (arba keli asmenys), kuris (-ie) Specialiosiose sąlygose yra įvardytas (-i) kaip Pareiškėjas (-ai). Sutartyje Pareiškėjas taip pat vadinamas Operatoriumi
1.1.10. Projektuotojas –statinio projektui Pareiškėjo vardu parengti, gauti statybą leidžiantį dokumentą (kai tai būtina teisės aktų nustatyta tvarka) ir Statinio projekto vykdymo priežiūrai atlikti pasitelktas statinio projektuotojas, jo subteikėjai.
1.1.11. Rangovas –statybos darbų ir garantinių įsipareigojimų vykdymui pasitelktas rangovas arba keli rangovai, jų subrangovai
1.1.12. Specialiosios sąlygos – Sutarties dalis, kuri vadinasi „Bendradarbiavimo sutarties Specialiosios sąlygos“.
1.1.13. Statinio projektas – visuma Įstatymuose nustatytos sudėties dokumentų, kuriuose pateikiami Statybos darbų sprendiniai (statinio projekto dalys, skaičiavimai, brėžiniai ir (ar) erdviniai duomenys), skirtų statybą leidžiančiam dokumentui (-ams) gauti (jeigu pagal Įstatymus privaloma gauti), statybai vykdyti ir Statybos užbaigimui atlikti. 
1.1.14. Statybos darbai – Specialiosiose sąlygose ir (arba) Statinio projekte nurodyti Statybos darbai ir kiti paslaugų teikimo, prekių tiekimo, darbų atlikimo veiksmai, kuriuos privalo atlikti Specialiosiose sąlygose nurodyta Šalis pagal Sutartį (tokie kaip projektavimas ir (arba) kiti veiksmai, kurie yra nurodyti Specialiosiose sąlygose arba Statinio projekte) tam, kad būtų pasiektas Projekte numatytas rezultatas. 
1.1.15. Statybos darbų pradžia – diena, kai Pareiškėjas po statybvietės priėmimo iš Bendrovės, taip pat Pareiškėjui turint visus Sutartyje ir teisės aktuose numatytus dokumentus ir leidimus bei nustatyta tvarka iš anksto pranešęs apie pradedamus vykdyti sutartinius įsipareigojimus, pradėjo vykdyti Statybos darbus.
1.1.16. Statybos užbaigimas – tai statybos užbaigimo procedūros, vykdomos pagal Įstatymuose numatytas taisykles, siekiant įforminti statybos užbaigimo aktą ir / ar deklaraciją.
1.1.17. Statybos užbaigimo dokumentas – tai pagal Įstatymus įforminamas (t. y., surašomas ir (ar) išduodamas ir (arba) tvirtinamas) dokumentas, kuris patvirtina Pareiškėjo Objekto statybos (naujos statybos, rekonstravimo, remonto, atnaujinimo (modernizavimo), paskirties keitimo, griovimo) pabaigą (Įstatymuose vadinamas statybos užbaigimo aktu, deklaracija apie statybos užbaigimą arba kitas Įstatymuose numatytas dokumentas);
1.1.18. Susitarimas – tai dokumentas, kurį Šalys sudaro keisdamos Sutarties sąlygas;
1.1.19. Sutarties sąlygos – Bendrosios sąlygos ir Specialiosios sąlygos kartu;
1.1.20. Sutartis – Sutarties sąlygos, Specialiosiose sąlygose išvardyti priedai ir Susitarimai, kurie bendrai sudaro vientisą ir nedalomą dokumentą bei negali būti taikomos ir (ar) aiškinamos atskirai.
1.1.21. Šalis – Bendrovė arba Pareiškėjas (-ai), kiekvienas atskirai, priklausomai nuo konteksto;
1.1.22. Šalys – Bendrovė ir Pareiškėjas (-ai) kartu;
1.1.23. Taisyklių rinkiniai – Sutarčiai taikomi AB „Via Lietuva“ „Norminiai ir techniniai dokumentai“, išviešinti AB „Via Lietuva“ tinklapyje (<https://vialietuva.lt/normatyviniai-dokumentai>).
1.1.24. Techninė užduotis / techninė specifikacija – statinio projektavimo techninė užduotis, kurioje pateikiamos būtinos Statinio projekto sprendinių įgyvendinimo sąlygos ir techniniai reikalavimai.
1.1.25. Kitų Sutartyje didžiąja raide rašomų sąvokų reikšmės yra nurodytos Sutarties tekste.
1.1.26. Sutartyje neapibrėžtos sąvokos suprantamos ir aiškinamos taip, kaip jas apibrėžia Statybos įstatymas ir kiti įstatymai bei teisės aktai, galiojantys Sutarties sudarymo ir vykdymo metu.
1.1.27. Kitos Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.
1.2. Sutarties aiškinimas
1.2.1. Sutartis yra sudaryta ir turi būti aiškinama pagal Lietuvos Respublikos teisės aktus.
1.2.2. Jei Bendrosios sąlygos ir (ar) Specialiosios sąlygos prieštarauja Įstatymų reikalavimams, taikomos Įstatymų nuostatos.
1.2.3. Jeigu Sutartyje nenurodyta kitaip, žodžiai, vartojami vienaskaitos forma, taip pat reiškia ir daugiskaitą ir atvirkščiai, vienos giminės žodžiai apima ir kitos giminės atitinkamus žodžius, žodis asmuo reiškia tiek fizinius, tiek ir juridinius asmenis.
1.2.4. Jeigu Sutartyje nurodyta reikšmė skaičiais ir žodžiais skiriasi, vadovaujamasi žodžiais nurodyta reikšme.
1.2.5. Jei pateikiamos nuorodos į teisės aktus, turi būti taikomos aktualios teisės aktų redakcijos, jeigu nenurodyta kitaip.
1.3. Dokumentų viršenybė
1.3.1. Sutartį sudarantys dokumentai turi būti suprantami kaip papildantys vienas kitą. Bet kokio Sutarties dokumentų sąlygų neatitikimo ar neaiškumo atveju, toks neatitikimas ar neaiškumas pašalinamas dokumentus aiškinant tokia eilės tvarka:
1.3.1.1. Specialiosios sąlygos;
1.3.1.2. Bendrosios sąlygos;
1.3.1.3. Kiti Specialiosiose sąlygose išvardinti priedai.
1.3.2. Tuo atveju, kai Šalių Susitarimu yra keičiamos Sutarties sąlygos, naujai sutartos Sutarties sąlygos turi viršenybę prieš pakeistąsias.
1.3.3. Jeigu Šalys sudaro Susitarimą dėl Sutarties sąlygų arba priedo papildymo nauja sąlyga, neatitikimo ar neaiškumo atveju tokia sąlyga turi viršenybę atitinkamai kitų Sutarties sąlygų arba kitų to priedo sąlygų atžvilgiu.
1.3.4. Jeigu Šalys susitaria dėl naujo priedo, Šalys turi sutarti dėl naujojo priedo įtraukimo į priedų sąrašą vietos ir jo reikšmės aiškinant Sutartį. Jeigu naujas priedas yra įterpiamas į priedų sąrašą, jam turi būti suteikiamas eilės numeris su viršutiniu indeksu, atsižvelgiant į priedų eiliškumą ir svarbą (pavyzdžiui, priedas Nr. 41).

2. SUTARTIES OBJEKTAS
2.1. Sutarties dalykas yra Šalių bendra veikla ir bendri įsipareigojimai bei prisiimtų įsipareigojimų vykdymas tinkamai įgyvendinant Sutartyje numatytą Projektą.
2.2. Ši Sutartis yra sudaroma siekiant nustatyti Projektui įgyvendinti reikalingų Šalių įnašų, teisių, pareigų, atsakomybės ir Projekto rezultatų paskirstymą bei tęstinės veiklos po Projekto užbaigimo vykdymą.

3. ŠALIŲ BENDRADARBIAVIMAS
3.1.1. Vykdydamos Sutartį, Šalys privalo maksimaliai bendradarbiauti ir operatyviai keistis informacija, taip pat pateikti viena kitai rašytinius pranešimus nedelsiant apie tai, kad atsirado ar egzistuoja bet koks įvykis, sąlyga ar aplinkybė, kuri gali paveikti Sutarties vykdymą ar sąlygoti jos pažeidimą.
3.1.2. Šalys įsipareigoja užtikrinti, kad viena kitai teiks dokumentus ir (ar) kitą informaciją, kurie yra būtini Šalių tinkamam įsipareigojimų įvykdymui pagal Sutartį.
3.1.3. Jeigu Šalis susiduria su Sutarties vykdymo kliūtimi, ji turi nedelsdama, bet ne vėliau kaip per 7 dienas, įspėti kitą Šalį apie tokias kliūtis ir imtis visų nuo jos priklausančių protingų priemonių toms kliūtims pašalinti.

4. PAREIŠKĖJO SUTARTIES VYKDYMUI PASITELKTI TRETIEJI ASMENYS
4.1. Pareiškėjo įsipareigojimai pasitelkiant trečiuosius asmenis
4.1.1. Pareiškėjas atsako už tai, kad visu Sutarties vykdymo laikotarpiu Pareiškėjo pasitelkti tretieji asmenys (tame tarpe ir Projektuotojas bei Rangovas (jeigu pasitelkiami) ir jų pasitelkti subjektai tiesioginiam Sutarties vykdymui, šių asmenų pasitelkti specialistai) būtų kompetentingi, patikimi ir pajėgus įvykdyti Sutarties reikalavimus, turėtų teisę verstis ta veikla, kuri yra reikalinga Sutarčiai įvykdyti.
4.1.2. Jeigu Rangovas ir (arba) Projektuotojas parenkamas viešųjų pirkimų būdu, Pareiškėjas įsipareigoja užtikrinti, kad vykdant projektavimą ir (ar) Statybos darbus būtų laikomasi viešojo pirkimo sutartyse nustatytų sąlygų, taip pat Lietuvos Respublikos viešųjų pirkimų įstatymo reikalavimų. 
4.1.3. Bendrovei raštu paprašius, Pareiškėjas per 14 dienų privalo pateikti duomenis, paaiškinimus ir (ar) įrodymus dėl trečiųjų asmenų, kurių pajėgumais remiasi Pareiškėjas, teisės verstis veikla ir jų pajėgumo įgyvendinti Sutartyje nustatytus reikalavimus. 
4.1.4. Jei Sutarties vykdymui Pareiškėjas pasitelkia trečiuosius asmenis (įskaitant, bet neapsiribojant, Projektuotoją ir (ar) Rangovą), Pareiškėjas įsipareigoja užtikrinti, kad jie laikytųsi Pareiškėjui taikomų reikalavimų ta apimtimi, kuri yra taikoma pagal šių asmenų atliekamų funkcijų pobūdį ir (ar) jų su Pareiškėju sudarytos sutarties objektą ir jo apimtis.

5. KONFIDENCIALI INFORMACIJA
5.1. Šalys įsipareigoja laikytis konfidencialumo ir be kitos Šalies rašytinio sutikimo neatskleisti tos Šalies informacijos, nurodytos kaip konfidencialios, jokiems Šalies darbuotojams, su Šalimi susijusiems ar kitiems tretiesiems asmenims, kuriems nėra būtina šią informaciją naudoti jų darbo tikslais, išskyrus žemiau nurodytus atvejus.
5.2. Šalis turi teisę atskleisti kitos Šalies konfidencialią informaciją šiais atvejais:
5.2.1. konfidencialios informacijos atskleidimas yra būtinas tinkamam Šalies teisių ar pareigų pagal Sutartį įgyvendinimui – tačiau tokiu atveju informaciją galima atskleisti tik ta apimtimi, kiek tai yra reikalinga sutartinių teisių ar pareigų įgyvendinimui, ir tik tokiems tretiesiems asmenims, kuriems būtina, su sąlyga, kad konfidencialią informaciją gaunantys tretieji asmenys prisiima tokius pačius konfidencialumo įsipareigojimus, kokie yra nustatyti šioje Sutartyje. Jeigu tretieji asmenys atskleidžia konfidencialią informaciją, Šalis atsako už jų veiksmus kaip už savo;
5.2.2. konfidencialią informaciją yra būtina atskleisti pagal įstatymų bei kitų teisės aktų reikalavimus, įskaitant atvejus, kai to reikalauja viešojo administravimo subjektai, taip, kaip jie apibrėžti Lietuvos Respublikos viešojo administravimo įstatyme.
5.3. Prieš atskleisdama konfidencialią informaciją, Šalis privalo informuoti kitą Šalį (tiek, kiek tai nedraudžiama pagal įstatymus bei kitus teisės aktus) apie būtinybę arba gautą viešojo administravimo subjekto reikalavimą atskleisti konfidencialią informaciją ir imtis protingų priemonių, siekdama užtikrinti atskleistos informacijos konfidencialumą.
5.4. Šalis atsako:
5.4.1. už bet kokį neteisėtą, įskaitant atsitiktinį, kitos Šalies konfidencialios informacijos ar bet kurios jos dalies atskleidimą ar perdavimą arba konfidencialios informacijos neteisėtą naudojimą;
5.4.2. už tai, kad nesiėmė visų protingų veiksmų, kad išsaugotų ir apsaugotų kitos Šalies konfidencialią informaciją ar bet kurią jos dalį, užkirstų kelią tolesniam jos neteisėtam atskleidimui, perdavimui ar naudojimui.
5.5. Šalis, nepagrįstai atskleidusi kitos Šalies konfidencialią informaciją, privalo sumokėti kitai Šaliai Specialiosiose sąlygose nurodyto dydžio baudą (jeigu nustatyta) ir atlyginti visą tiesioginę žalą, kurią sukėlė konfidencialumo įsipareigojimų pažeidimas, tiek, kiek ji viršija baudos sumą. Šalys įsipareigoja laikytis konfidencialumo įsipareigojimo ir pasibaigus Sutarčiai.

6. ASMENS DUOMENŲ APSAUGA
6.1. Šalys įsipareigoja užtikrinti asmens duomenų saugumą bei asmens duomenų tvarkymą vykdyti teisėtai, vadovaujantis 2016 m. balandžio 27 d. priimto Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitų teisės aktų, reglamentuojančių asmens duomenų tvarkymą, nuostatomis.
6.2. Šalys patvirtina, kad jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti atskirą susitarimą dėl duomenų tvarkymo, kuriuo nustato duomenų tvarkymo dalyką ir trukmę, duomenų tvarkymo pobūdį ir tikslą, asmens duomenų rūšis ir duomenų subjektų kategorijas bei duomenų valdytojo prievoles ir teises.

7. PAREIŠKIMAI IR GARANTIJOS
7.1. Kiekviena iš Šalių pareiškia ir garantuoja kitai Šaliai, kad:
7.2. Šalis yra tinkamai įsteigta ir teisėtai veikia pagal jos įsteigimo valstybės, nurodytos Specialiosiose sąlygose, Įstatymus; Šalis yra veikiantis juridinis asmuo, kuris nėra reorganizuojamas ar likviduojamas, jam nėra suteiktas joks specialus statusas, kuris Šalies galimybes vykdyti savo prievoles sietų su specialių leidimų, sutikimų gavimu ar tam tikrų sąlygų įvykdymu;
7.3. yra teisėtai priimti ir galioja visi būtini sprendimai, gauti leidimai bei sutikimai, taip pat teisėtai atlikti ir galioja kiti teisiniai veiksmai, reikalingi Sutarties sudarymui, galiojimui ir vykdymui;
7.4. sudarydama Sutartį, Šalis neviršija savo kompetencijos ir nepažeidžia jai taikomų įstatymų bei kitų teisės aktų, teismo ar arbitražo teismo sprendimų, administracinių aktų, sutarčių ar kitų prievolių pagal taikomą privatinę teisę, viešąją teisę, Europos Sąjungos teisę arba tarptautinę teisę;
7.5. Šalies atstovas turi visus reikiamus įgaliojimus sudaryti ir įvykdyti Sutartį. Šalies atstovas, sudarydamas ir pasirašydamas Sutartį, nepažeidžia Šalies įstatų, nuostatų ir kitų vidaus dokumentų, Šalies valdymo ir kitų organų ir (ar) kreditorių teisių ir teisėtų interesų, sudarydamas Sutartį jis Šalies ir Šalies organų narių, kreditorių atžvilgiu veikia sąžiningai ir protingai;
7.6. Šalis įvertino visas aplinkybes, turinčias esminės reikšmės Sutarties sudarymui ir jos vykdymui. Nė viena iš Sutartyje nurodytų sąlygų ir aplinkybių neturi neigiamos įtakos Šalies valiai sudaryti Sutartį tokiomis sąlygomis, kurios nurodytos Sutartyje, ir vykdyti iš Sutarties kylančius įsipareigojimus;
7.7. Sutartis sudaroma vadovaujantis sąžiningumo, protingumo, teisingumo ir Šalių lygiateisiškumo principais, nenaudojant apgaulės ar spaudimo. Šalys atskleidė viena kitai visą joms žinomą informaciją, turinčią esminės reikšmės Sutarties sudarymui ir jos vykdymui;
7.8. visi Šalies pareiškimai ir garantijos yra išsamūs ir nepalieka nutylėtų jokių aplinkybių, kurios darytų šiuos pareiškimus ar garantijas neteisingais.
7.9. Pareiškėjas papildomai pareiškia ir garantuoja Bendrovei, kad Pareiškėjas arba jo Sutarčiai vykdyti pasitelkiami tretieji asmenys, specialistai turi galiojančius ir teisėtus visus įstatymuose bei kituose teisės aktuose numatytus leidimus, licencijas, atestatus, teisės pripažinimo dokumentus, reikalingus vykdant Sutartį.
7.10. Pareiškėjas patvirtina, kad yra susipažinęs su Bendrovės generalinio direktoriaus patvirtintu Tiekėjų etikos kodeksu[footnoteRef:2] (toliau – Etikos kodeksas), kuris yra neatskiriama šios Sutarties dalis ir įsipareigoja jo laikytis visos Sutarties galiojimo metu. [2:  AB "Via Lietuva" Tiekėjų etikos kodeksas ] 

7.11. Pareiškėjas užtikrina, kad tiek jis pats, tiek jo darbuotojai, pasitelkiami projektuotojai, Rangovai, konsultantai, ekspertai ar kiti asmenys, veikiantys jo vardu ar pavedimu, laikysis Etikos kodekse nustatytų principų, įskaitant, bet neapsiribojant: verslo etikos, skaidrumo ir antikorupcijos reikalavimų, žmogaus teisių ir darbo standartų, aplinkosaugos principų, sankcijų režimų ir nacionalinio saugumo reikalavimų, vengs interesų konfliktų.
7.12. Pareiškėjas įsipareigoja:
7.12.1. nedelsdamas informuoti Bendrovę apie bet kokius žinomus ar galimus Etikos kodekso pažeidimus
7.12.2. bendradarbiauti atliekant Etikos kodekso laikymosi patikrinimus;
7.12.3. imtis visų būtinų priemonių nustatytiems neatitikimams pašalinti per Bendrovės nustatytą terminą.
7.13. Pareiškėjui nesilaikant Etikos kodekso nuostatų arba pažeidus kitus Etikos kodekso reikalavimus, Pareiškėjui bus taikoma Etikos kodekse numatyta atsakomybė bei Bendrovė pasilieka teisę įvertinti Pareiškėjo veiksmus pagal vykdomą Sutartį ir priimti sprendimus dėl tolimesnio bendradarbiavimo ir/ar Sutarties nutraukimo.

8. BENDRIEJI ATSAKOMYBĖS KLAUSIMAI
8.1. Šalys už Sutartyje nustatytų pareigų vykdymą arba jų nevykdymą ar netinkamą vykdymą atsako pagal teisės aktus ir Sutarties sąlygas.
8.2. Jeigu Specialiosiose sąlygose nustatytos netesybos (delspinigiai ir (ar) baudos):
8.2.1. Šioje Sutartyje nustatytos netesybos yra laikomos minimaliais, neįrodinėtinais Šalių nuostoliais;
8.2.2. Netesybų sumokėjimas už vėlavimą ar pareigų pagal Sutartį pažeidimą neatleidžia Šalies nuo Sutartyje numatytų jos pareigų vykdymo; 
8.2.3. Viena Šalis turi teisę vienašališkai išskaičiuoti netesybas iš kitos Šalies mokėtinų sumų. Apie atliktą įskaitymą Šalis raštu informuoja kitą Šalį.
8.3. Netesybų sumokėjimas (jeigu Specialiosiose sąlygose nustatyta) ir (ar) Sutarties įvykdymo užtikrinimo (jeigu Specialiosiose sąlygose nustatyta) gavimas nepanaikina Šalies teisės reikalauti, kad kita Šalis kompensuotų jos patirtus nuostolius. 
8.4. Tuo atveju, jei paaiškėja, kad kuris nors iš šioje Sutartyje pateiktų pareiškimų ar garantijų buvo iš esmės neteisingas, melagingas ar klaidinantis, Šalis pažeidėja nukentėjusiai Šaliai privalo atlyginti visus nuostolius, kuriuos nukentėjusioji Šalis patyrė dėl tokio neteisingo, melagingo ar klaidinančio pareiškimo ar garantijos.
8.5. Šioje Sutartyje numatytos teisių gynybos priemonės neapriboja Šalių teisės pasinaudoti kitomis teisėtomis teisių gynybos priemonėmis.
8.6. Pasibaigus Sutarties galiojimui, Šalys neatleidžiamos nuo atsakomybės už Sutarties pažeidimą. Pasibaigus Sutarties galiojimui, Šalys nepraranda teisės reikalauti atlyginti dėl Sutarties nevykdymo patirtus nuostolius bei sumokėti netesybas.

9. NENUGALIMA JĖGA (FORCE MAJEURE)
9.1. Šalis nėra laikoma atsakinga už bet kokių įsipareigojimų pagal šią Sutartį neįvykdymą ar dalinį neįvykdymą, jeigu Šalis įrodo, kad tai įvyko dėl aplinkybių, kurių Šalis negalėjo kontroliuoti ir protingai numatyti Sutarties sudarymo metu, ir negalėjo užkirsti kelio šių aplinkybių ar jų pasekmių atsiradimui bei nebuvo prisiėmusi tokių aplinkybių atsiradimo rizikos.
9.2. Esant nenugalimos jėgos aplinkybėms, Šalys Įstatymuose nustatyta tvarka yra atleidžiamos nuo netesybų mokėjimo ir nuostolių atlyginimo už Sutartyje numatytų prievolių neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas atitinkamai pratęsiamas.
9.3. Šalis, prašanti ją atleisti nuo atsakomybės, privalo pranešti kitai Šaliai apie nenugalimos jėgos aplinkybes nedelsiant, bet ne vėliau kaip per 7 (septynias) dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Šalis taip pat turi pateikti kitai Šaliai atitinkamą pranešimą, kai išnyksta įsipareigojimų nevykdymo pagrindas.
9.4. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
9.5. Nenugalima jėga nelaikoma tai, kad Šalis neturi reikiamų finansinių išteklių arba skolininko kontrahentai pažeidžia savo prievoles, arba skolininkas pažeidžia savo prievoles kontrahentams.

10. SUTARTIES PAKEITIMAI
10.1. Sutarties pakeitimai galimi tik Šalims sudarant Susitarimą.
10.2. Susitarimas įsigalioja nuo jo sudarymo, jei Susitarime nenurodyta kitaip.
10.3. Specialiosiose sąlygose nurodytų duomenų apie kontaktinius asmenis bei rekvizitų pasikeitimas nelaikomas Sutarties pakeitimu (išskyrus Pareiškėjo pakeitimą kitu asmeniu) ir Šalis turi pakeisti tuos duomenis vienašališkai, informuodama apie tai kitą Šalį. 

11. SUTARTIES NUTRAUKIMAS
11.1. Sutarties nutraukimas Bendrovės iniciatyva
11.1.1. Bendrovė turi teisę vienašališkai ne teismo tvarka, įspėjusi Pareiškėją prieš 30 dienų, nutraukti Sutartį, jeigu Pareiškėjas padaro esminį Sutarties pažeidimą, tai yra:
11.1.1.1. vėluoja parengti Statinio projektą Specialiosiose sąlygose nustatytu terminu Statinio projekto rengimo darbams (jeigu toks nustatomas) ilgiau kaip 3 mėn.;
11.1.1.2. nevykdo Statybos darbų arba juos vykdo akivaizdžiai per lėtai, kad spėtų juos užbaigti iki Specialiosiose sąlygose nustatytų Statybos darbų terminų (jeigu tokie nustatyti Specialiosiose sąlygose) pabaigos, ir gavęs Bendrovės pretenziją dėl per lėtai vykdomų Statybos darbų, nesiima Statybos darbų paspartinimo priemonių;
11.1.1.3. Statybos darbai vykdomi nesivadovaujant Statinio projekte numatytais sprendiniais, Taisyklių rinkiniais ir kitais normatyviniais techniniais dokumentais, ir gavęs Bendrovės pretenziją, nesiima ištaisyti nustatytų neatitikimų;
11.1.1.4. nevykdo įsipareigojimų, kurie susiję su Sutarties sąlygų įvykdymo užtikrinimo priemone, civilinės atsakomybės draudimu ir (ar) garantinio laikotarpio įsipareigojimų įvykdymo užtikrinimo priemone. Pareiškėjas nustatytais terminais nepateikia privalomų draudimų, užtikrinimų arba laiku nepratęsia (neatnaujina) jų galiojimo ir, gavęs Bendrovės pretenziją, neištaiso pažeidimų;
11.1.1.5. neįvykdo visų Įstatymų ir Sutarties reikalavimų ir dėl to Pareiškėjo Objektas neturi įprastai reikalaujamų ir (arba) Įstatymuose bei Sutartyje numatytų savybių ir (arba) negali būti naudojamas pagal paskirtį per numatytąją Pareiškėjo Objekto gyvavimo trukmę;
11.1.1.6. padaro kitą Sutarties pažeidimą, kuris atitinka esminio Sutarties pažeidimo požymius, nurodytus Lietuvos Respublikos civiliniame kodekse, ir, gavęs Bendrovės pretenziją, neištaiso pažeidimo;
11.1.1.7. tampa finansiškai nepajėgus įgyvendinti Sutartyje numatytų įsipareigojimų;
11.1.1.8. tampa nemokus, jam iškelta restruktūrizavimo ar bankroto byla, arba inicijuotos ar pradėtos likvidavimo procedūros, arba jo turtą pradeda valdyti teismas ar bankroto administratorius, arba jo veikla yra sustabdyta ar apribota arba jo padėtis pagal šalies, kurioje jis registruotas, Įstatymus yra tokia pati ar panaši, arba jis su kreditoriais yra sudaręs taikos sutartį (Pareiškėjo ir kreditorių susitarimą tęsti Pareiškėjo veiklą, kai Pareiškėjas prisiima tam tikrus įsipareigojimus, o kreditoriai sutinka savo reikalavimus atidėti, sumažinti ar jų atsisakyti) ir nepateikia Bendrovei pagrįstų įrodymų, kad sugebės tinkamai įvykdyti Sutartį, bei neištaiso pažeidimo gavęs Bendrovės pretenziją.
11.1.2. Sutartis arba Susitarimas laikomas nutrauktu kitą dieną po įspėjimo termino pabaigos. 11.1.1. punkte numatytais atvejais įspėjimas netenka galios, jeigu Pareiškėjas pašalina Sutarties ar Susitarimo nutraukimo pagrindą per įspėjimo terminą ir apie tai informuoja Bendrovę.
11.2. Sutarties nutraukimas Pareiškėjo iniciatyva
11.2.1. Pareiškėjas turi teisę vienašališkai ne teismo tvarka, įspėjęs Bendrovę prieš 30 dienų, nutraukti Sutartį, jeigu:
11.2.1.1. Bendrovė tampa nemoki, jai iškelta restruktūrizavimo ar bankroto byla, arba inicijuotos ar pradėtos likvidavimo procedūros, arba jos turtą pradeda valdyti teismas ar bankroto administratorius, arba jos veikla yra sustabdyta ar apribota arba jos padėtis pagal šalies, kurioje jis registruotas, Įstatymus yra tokia pati ar panaši, arba ji su kreditoriais yra sudariusi taikos sutartį (Bendrovės ir kreditorių susitarimą tęsti Bendrovės veiklą, kai Bendrovė prisiima tam tikrus įsipareigojimus, o kreditoriai sutinka savo reikalavimus atidėti, sumažinti ar jų atsisakyti) ir nepateikia Pareiškėjui pagrįstų įrodymų, kad sugebės tinkamai įvykdyti Sutartį, bei neištaiso pažeidimo, gavusi Pareiškėjo pretenziją;
11.2.1.2. padaro kitą Sutarties pažeidimą, kuris atitinka esminio Sutarties pažeidimo požymius, nurodytus Lietuvos Respublikos civiliniame kodekse, ir, gavusi Pareiškėjo pretenziją, neištaiso pažeidimo.
11.2.2. Sutartis arba Susitarimas laikomas nutrauktu kitą dieną po įspėjimo termino pabaigos. 11.2.1 punkte numatytais atvejais įspėjimas netenka galios, jeigu Bendrovė pašalina Sutarties ar Susitarimo nutraukimo pagrindą per įspėjimo terminą ir apie tai informuoja Pareiškėją.
11.3. Sutarties nutraukimas Šalių susitarimu
11.3.1. Sutartis bet kuriuo jos įgyvendinimo metu gali būti nutraukta Šalių abipusiu rašytiniu Susitarimu. Šalims nepasiekus susitarimo nutraukti Sutartį, atitinkama Šalis gali kreiptis tiesiai į teismą, kad šis savo sprendimu nutrauktų Sutartį.
11.4. Šalių teisės ir pareigos Sutarties nutraukimo atveju
11.4.1. Jeigu Sutartis nutraukiama dėl Pareiškėjo kaltės, Pareiškėjas privalo sumokėti Bendrovei Specialiosiose sąlygose nurodyto dydžio baudą (jeigu nustatyta) ir atlyginti nuostolius, susijusius su Sutarties nutraukimu. 
11.4.2. Jeigu Sutartis nutraukiama dėl Bendrovės kaltės, Bendrovė privalo atlyginti Pareiškėjui nuostolius dėl Sutarties nutraukimo.

12. BAIGIAMOSIOS NUOSTATOS
12.1. Sutarčiai taikoma Lietuvos Respublikos teisė.
12.2. Jeigu Šalis praneša kitai Šaliai apie savo naujus kontaktinius duomenis, tai po to, kai kita Šalis gauna tokį pranešimą, ji visus remiantis Sutartimi siunčiamus pranešimus ir informaciją turi siųsti pagal naujuosius kontaktinius duomenis. Jei Šalis nepraneša apie kontaktinių duomenų pasikeitimą arba kol kita Šalis negauna tokio pranešimo, pranešimo išsiuntimas pagal paskutinius Šaliai žinomus kontaktinius duomenis laikomas tinkamu.
12.3. Jeigu pranešimas yra įteikiamas asmeniškai arba siunčiamas paštu ar per kurjerį, jis turi būti įteikiamas pasirašytinai ir laikomas gautu gavimo patvirtinime nurodytą dieną.
12.4. Jeigu pranešimas siunčiamas el. paštu, laikoma, kad Šalis jį gavo kitą darbo dieną.
12.5. Jeigu pranešimas siunčiamas keliais skirtingais būdais, laikoma, kad gavėjas jį gavo tada, kai jis gavo pirmesnįjį pranešimą. 
12.6. Ginčai priskirti Ryšių reguliavimo tarnybos kompetencijai, sprendžiami Elektroninių ryšių įstatymo nustatyta išankstine tvarka. Ginčai tarp Šalių vykdant Sutartį sprendžiami derybų keliu. Nepavykus ginčų išspręsti derybų keliu, ginčai sprendžiami Lietuvos Respublikos įstatymų nustatyta tvarka Lietuvos Respublikos teisme.
12.7. Sutarties nutraukimas ar galiojimo laikotarpio pasibaigimas neatleidžia Šalių nuo įsipareigojimų, kurie pagal savo pobūdį turėtų ir toliau išlikti galioję[footnoteRef:3], vykdymo, tame tarpe ir Garantinių įsipareigojimų pagal Sutartį vykdymo. Tokiu atveju Šalys ir toliau visiškai atsako už visus atsiskaitymo įsipareigojimus, prisiimtus iki Sutarties nutraukimo ar laikotarpio pasibaigimo. [3:  įskaitant, bet neapsiribojant, teisių gynybos priemones, pasižadėjimus kompensuoti, konfidencialumo įsipareigojimus ir ginčų sprendimą. ] 

12.8. Sutarties nutraukimo (Sutartį nutraukiant Bendrovės iniciatyva arba Pareiškėjui nepagrįstai nutraukus Sutarties vykdymą) ar jos galiojimo laikotarpio pasibaigimo atveju, jeigu Pareiškėjas nėra užbaigęs vykdyti Sutartyje numatytų Linijos įrengimo darbų kelio juostoje (jeigu Statybos darbus įpareigotas vykdyti Pareiškėjas), Pareiškėjas įsipareigoja savo lėšomis Bendrovės nustatytu terminu sutvarkyti darbų vietą ir atstatyti kelio elementus į pradinę padėtį. Jeigu Pareiškėjas per Bendrovės nustatytą terminą neatstato Bendrovės Objekto į pradinę padėtį, Bendrovė įgyja teisę šiuos atstatymo darbus atlikti pati arba jiems atlikti savo nuožiūra pasitelkti trečiuosius asmenis. Tokiu atveju Pareiškėjas įsipareigoja atlyginti visas Bendrovės su  kelio elementų atstatymo darbų atlikimu susijusias patirtas išlaidas bei visus Bendrovės ir trečiųjų asmenų dėl to patirtus nuostolius.

